Кырылган машиналарда йөрүче казанлыларны курку басты

	Бу атнада рульдәге казанлылар юлларда аеруча сак йөрергә тырыша. Бу, беренче чиратта, халык арасында таралган «полиция хезмәткәрләренә 30 мең машина хуҗасының йөртү таныклыкларын алырга боерганнар», дигән имеш-мимешләр белән бәйле.	 Чынлыкта әлеге мәгълүмат дөреслеккә туры килми, дип ышандыра хокук сакчылары. Ә менә Казан урамнарында полиция хезмәткәрләренең бермә-бер артуы чыннан да хак. 19 июньнән ЮХИДИ вәкилләре көчәйтелгән режимда эшли башлады. Татарстан полицейскийларына исә Россиянең башка төбәкләреннән җыелган 2 меңгә якын хезмәттәше ярдәм итә.

Хәзер тәртипне 70 түгел, ә 300 машина саклый

19 июньнән алып якынча 20 июльгә кадәр бер сменада тәртип саклаучы полиция хезмәткәрләренең саны сизелерлек күбрәк булачак. Нәтиҗәдә, Казан буйлап 70 полиция машинасы урынына бу көннәрдә 300 машина җилдерә. Универсиада чорында аларның төп максаты - шәһәр урамнарында куркынычсызлыкны тәэмин итү, тәртип бозучыларны ачыклау һәм террорлык актларын кисәтү. Алар теләсә-кайсы машинаны туктатып, рульдәге кешенең документларын, үзен һәм машинасын тикшерергә хаклы.

Машинаң бәрелгән булса, юлга чыкмавың яхшырак

Казан урамнарындагы бәрелгән машина хуҗаларына исә бөтенләй көн бетә. Тәрәзәсе ватылган, бамперсыз яисә кузовына зыян килгән машиналар ЮХИДИ хезмәткәрләренә аның техник төзеклеген тикшерергә нигез бирә. «Тимер ат» чыннан да ватык дип табыла икән, аны штраф стоянкасына алып китәләр.

«Моңа кадәр Казанда әлеге эшчәнлек белән шөгыльләнү өчен хезмәткәрләр җитми иде. Хәзер исә, аларның саны бермә-бер арткач, бу өлкәгә аеруча зур игътибар биреләчәк», - дип белдерде шәһәрнең Дәүләт автомобиль инспекциясе җитәкчесе Рөстәм Ибраһимов.

Иң мөһиме - юл йөрү кагыйдәләрен төгәл үтәү

ЮХИДИ җитәкчеләре йөртүчеләргә машина куйганда да сак булырга киңәш итә. «Тиешсез урынга куелган һәрбер машина эвакуатор ярдәмендә штраф стоянкасына озатылачак. Шуңа күрә, аларны махсус билгеләнгән урыннарга гына куеп йөрегез», - дип кисәтә алар.

Шулай да, полиция хезмәткәрләре рульдәге шәһәр халкына карата бернинди дә катгый чаралар күрелмәячәк, дип ышандыра. Иң мөһиме, юлларда сак йөрергә һәм барлык юл йөрү кагыйдәләрен дә төгәл үтәргә киңәш ителә. Рөстәм Ибраһимов сүзләренә караганда, хәзерге вакытта ЮХИДИ машина йөртүчеләргә уңайсызлыклар тудырмый гына куркынычсызлыкны тәэмин итү системасын яхшырту өстендә эшли.  
	Рәмзия ЗАКИРОВА	
Интертат.ру

	№   | 21.06.2013	


